钦定古今图书集成/理学汇编/学行典/第150卷 > 冉求
## 钦定古今图书集成/理学汇编/学行典/第150卷 > 冉求

按《家语七十二弟子解》：冉求字子有，仲弓之宗族，少
孔子二十九岁。有才艺，以政事著名，仕于季氏宰。进
则理其官职，退则受教圣师。为性多谦退，故孔子曰：
“求也退，故进之。”

《正论篇》：“齐国书伐鲁，季康子使冉有率左师御之，樊
迟为右，使不逾沟。樊迟曰：‘非不能也，不信子，请三刻
而逾之’。”如之，众从之。师入齐军，齐军遁。冉有用戈，故
能入焉。孔子闻子曰：“‘义也’。既战，季孙谓冉有曰：‘子之
于战，学之乎？性达之乎’？对曰：‘学之’。季孙曰：‘从事孔子，
恶乎学’？冉有曰：‘即学之孔子也。夫孔子者，大圣无不’”
该，文武并用，兼通求也。适闻其战法，犹未之详也。季
孙说樊迟以告孔子，孔子曰：“季孙于是乎”可谓说人
之有能矣。

按《左传》哀公十一年：齐为鄎故国书高无丕帅师伐
我，及清。季孙谓其宰冉求曰：“齐师在清，必鲁故也，若
之何？”求曰：“一子守，二子从。”公御诸竟。季孙曰：“不能。”求
曰：“‘居封疆之闲’。季孙告二子，二子不可。求曰：‘若不可，
则君无出。一子帅师背城而战，不属者非鲁人也。鲁
之群室，众于齐之兵车，一室敌车，优矣。子何患焉？二
子之不欲战也宜，政在季氏。当子之身，齐人伐鲁而
不能战，子之耻也，大不列于诸侯矣’。”季孙使从于朝，
俟于党氏之沟。武叔呼而问战焉。对曰：“君子有远虑，
小人何知？”懿子强问之，对曰：“小人虑材而言，量力而
共者也。”武叔曰：“是谓我不成丈夫也。”退而蒐乘。孟孺
子泄帅右师，颜羽御邴泄为右，冉求帅左师，管周父
御，樊迟为右。季孙曰：“须也弱，有子曰：就用命焉。”季氏
之甲七千，冉有以武城人三百为己徒卒，老幼守宫，
次于雩门之外。五日，右师从之。公叔务人见保者而
泣曰：“事充政重，上不能谋，士不能死，何以治民？吾既
言之矣，敢不勉乎？”师及齐师战于郊，齐师自稷曲，师
不逾沟。樊迟曰：“非不能也，不信子也。请三刻而逾之。”
如之，众从之。师入齐军右。师奔，齐人从之。陈瓘、陈庄
涉泗孟之侧，后入以为殿，抽矢策其马，曰：“马不进也。”
林不狃之伍曰：“走乎？”不狃曰：“谁不如？”曰：“然则止乎？”不
狃曰：“恶贤。”徐步而死。师获甲首八十，齐人不能师。宵
谍曰：“齐人遁。”冉有请从之三。季孙弗许。孟孺子语人曰：“我不如颜羽，而贤于邴泄。子羽锐敏，我不欲战而
能默。”泄曰：“驱之。”公为与其嬖僮汪锜乘，皆死，皆殡。孔
子曰：“能执干戈以卫社稷，可无殇也。”冉有用矛于齐
师，故能入其军。孔子曰：“义也。”

季孙欲以田赋，使冉有访诸仲尼。仲尼曰：“丘不识也。”
三发卒曰：“子为国老，待子而行，若之何子之不言也？”
仲尼不对，而私于冉有曰：“君子之行也度于礼，施取
其厚，事举其中，敛从其薄。如是，则以丘亦足矣。若不
度于礼，而贪冒无厌，则虽以田赋，将又不足。且子季
孙若欲行而法，则周公之典在；若欲苟而行，又何访
焉？”弗听，

“二十三年春，宋景曹卒。季康子使冉有吊，且送葬，曰：
‘敝邑有社稷之事，使肥与有职竞焉，是以不得助’。执
绋使求从舆人，曰：‘以肥之得备弥甥也。有不腆先人
之产马，使求荐诸夫人之宰，其可以称旌繁乎’？”
按《史记仲尼弟子列传》：“冉求者，字子有，少孔子二十
九岁，为季氏宰。季康子问孔子曰：‘冉求仁乎’？曰：‘千室
之邑，百乘之家，求也可使治其赋，仁则吾不知也’。”复
问：“子路仁乎？”孔子对曰：“如求。”求问曰：“闻斯行诸？”子曰：
“行之。”子路问：“闻斯行诸？”子曰：“有父兄在，如之何其闻
斯行之？”子华怪之：“敢问问同而答异。”孔子曰：“求也退，
故进之；由也兼人，故退之。”

按《庄子知北游篇》：“冉求问于仲尼曰：‘未有天地可知
邪’？仲尼曰：‘可’。”古犹今也。冉求失问而退，明日复见曰：
“‘‘昔者吾问未有天地可知乎’？夫子曰：‘可’。古犹今也。昔
日吾昭然，今日吾昧然，敢问何谓也’？仲尼曰：‘昔之昭
然也，神者先受之；今之昧然也，且又为不神者求邪？
无古无今，无始无终，未有子孙而有子孙，可乎’？”冉求
未对。仲尼曰：“已矣，未应矣。不以生生死，不以死死生。
死生有待邪？皆有所一体。有先天地生者，物邪？物物
者非物物出，不得先物也。犹其有物也，犹其有物也，
无已。圣人之爱人也，终无已者，亦乃取于是者也。”
按《韩诗外传》鲁哀公问冉有曰：“‘凡人之质而已，将必
学而后为君子乎’？冉有对曰：‘臣闻之，虽有良玉，不刻
镂则不成器；虽有美质，不学则不成’。”君子曰：“何以知
其然也？夫子路，卞之野人也；子贡，卫之贾人也。皆学
问于孔子，遂为天下显士。诸侯闻之，莫不尊敬；卿大
夫闻之，莫不亲爱，学之故也。昔吴、楚、燕、代，谋为一举
而欲伐秦。桃贾，监门之子也，为秦往使之，遂绝其谋，
止其兵。及反国，秦王大悦，立为上卿。夫百里奚，齐之
乞者也，逐于齐西，无以进，自卖五羊皮，为一轭车，见
秦缪公，立为相，遂霸西戎。太公望少为人婿，老而见
去，屠牛朝歌，赁于棘津，钓于磻溪，文王举而用之，封
于齐。管仲亲射桓公，遂除报仇之心，立以为相，存亡
继绝，九合诸侯，一匡天下。”此四子者，皆尝卑贱穷辱
矣，然其名声驰于后世，岂非学问之所致乎？由此观
之，士必学问然后成君子。于是哀公嘻然而笑曰：“寡
人虽不敏，请奉先生之教矣。”

按《阙里志》：“唐开元二十七年，赠冉子为徐侯；宋大中
祥符二年，封彭城公；咸淳三年，改封徐公。